## Ministru kabineta noteikumu projekta „Grozījumi Ministru kabineta 2006. gada 25. jūlija noteikumos Nr. 619 „Noteikumi par zvērināta tiesu izpildītāja eksāmena kārtību, minimālo zināšanu apjomu un eksāmena maksu”” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | Projekts izstrādāts pēc Tieslietu ministrijas iniciatīvas. |
|  2. |  Pašreizējā situācija un problēmas | Šobrīd zvērināta tiesu izpildītāja eksāmena norises un vērtēšanas kārtību nosaka Ministru kabineta 2006. gada 25. jūlija noteikumi Nr. 619 „Noteikumi par zvērināta tiesu izpildītāja eksāmena kārtību, minimālo zināšanu apjomu un eksāmena maksu” (turpmāk – Noteikumi Nr. 619).Praksē, organizējot zvērināta tiesu izpildītāja eksāmenu, eksāmena rezultātu vērtēšanas kārtībā konstatētas vairākas nepilnības:- eksāmena rezultātu vērtēšana piecu ballu sistēmā ir pārāk vienkāršota un ierobežo eksaminācijas komisijas locekļu iespējas diferencēt pretendentu novērtējumu;- paredzot iegūtā vērtējuma par eksāmena otro un trešo daļu, kā arī eksāmena gala vērtējuma noapaļošanu uz augšu, ja saskaitīšanas un dalīšanas rezultātā eksaminējamā vidējais vērtējums ir decimāldaļskaitlis, tiek faktiski pieļauta iespēja, ka eksāmenā sekmīgu gala novērtējumu var iegūt arī pretendents, kurš kādā no eksāmena daļām saņēmis negatīvu vērtējumu (vienu vai divas balles). Ņemot vērā minēto, zvērināta tiesu izpildītāja eksaminēšanas kārtības efektivizēšanas nolūkā nepieciešams precizēt Noteikumos Nr. 619 noteikto zvērināta tiesu izpildītāja eksāmena vērtēšanas kārtību. Atbilstoši Noteikumu Nr. 619 39. punkta šobrīd spēkā esošajai redakcijai eksāmena rezultātus komisijas priekšsēdētājs paziņo nākamajā darbdienā pēc eksāmena norises dienas, nosūtot pa pastu rakstisku paziņojumu uz pretendenta norādīto adresi. Lai nodrošinātu iespēju pretendentiem informāciju par eksāmena rezultātiem saņemt savlaicīgāk un ērtākā veidā, nepieciešams paredzēt iespēju informāciju par eksāmena rezultātiem pretendentiem nosūtīt arī elektroniski uz pretendenta iesniegumā par atļauju kārtot eksāmenu norādīto elektroniskā pasta adresi. Tāpat, lai nepieciešamības gadījumā nodrošinātu pēc iespējas savlaicīgāku eksāmena norises protokola iesniegšanu Tieslietu ministrijā (piemēram, ja Tieslietu ministrijā saņemta Noteikumu Nr. 619 40. punktā noteiktajā kārtībā iesniegta pretendenta sūdzība par eksāmena laikā pieļautiem eksāmena kārtības pārkāpumiem), paredzams, ka Latvijas Zvērinātu tiesu izpildītāju padome ministrijā to iesniedz elektroniski.Vienlaikus pārskatāms eksāmena komisijas sastāvā iekļaujamo personu skaitu. Atbilstoši Tiesu izpildītāju likuma 16. pantam personas, kuras vēlas ieņemt zvērināta tiesu izpildītāja amatu, pārbauda īpaša eksaminācijas komisija, kuru ieceļ tieslietu ministrs, izraugoties pārstāvjus no Tieslietu ministrijas, tiesām, augstskolu akadēmiskā personāla un zvērinātiem tiesu izpildītājiem. Savukārt eksaminācijas komisijā iekļaujamo komisijas locekļu skaits noteikts Noteikumos Nr. 619. Proti, saskaņā ar minēto noteikumu 5. punktu komisijas sastāvā ir deviņi locekļi. Praksē, organizējot ar eksāmena komisijas izveidošanu saistītus jautājumus un eksāmena komisijas darbu, ir pierādījies, ka šobrīd noteikumos noteiktais komisijā iekļaujamo personu skaits ir pārāk liels. |
|  3. |  Saistītie politikas ietekmes novērtējumi un pētījumi | Projekts šo jomu neskar. |
|  4. |  Tiesiskā regulējuma mērķis un būtība | Ar noteikumu projektu tiek precizēta un efektivizēta līdzšinējā zvērināta tiesu izpildītāja eksāmena rezultātu vērtēšanas kārtība, paredzot nosacījumu, ka gadījumos, kad pretendenta, kurš kārto eksāmenu, iegūtais vidējais aritmētiskais vērtējums kādā no eksāmena daļām nesasniedz četras balles, to neapaļo, un šādā gadījumā kandidāta iegūtais vērtējums ir attiecīgi viena, divas vai trīs balles (negatīvs vērtējums). Attiecīgi negatīva vērtējuma iegūšana eksāmena otrajā daļā ir šķērslis pretendenta dalībai eksāmena trešajā daļā. Tādā veidā padarot vērtēšanas sistēmu stingrāku un novēršot iespēju eksāmena kopvērtējumā gūt sekmīgu rezultātu personai, kuras sniegums kādā no eksāmena daļām bijis negatīvs. Tāpat ar noteikumu projektu paredzēts noteikt, ka pretendentu, kuri kārto zvērināta tiesu izpildītāja eksāmenu, sniegums gan eksāmena otrajā, gan trešajā daļā tiek novērtēts, izmantojot 10 ballu sistēmu. Tādējādi nodrošinot iespēju kandidātu novērtēt ar pēc iespējas objektīvāku, faktiskajām zināšanām un spējām atbilstošāko vērtējumu. Cita starp noteikumu projekts paredz eksaminācijas komisijas sastāvā iekļaujamo personu skaitu samazināt no 9 līdz 7 personām. Ievērojot apstākli, ka Noteikumos Nr. 619 nemainīga tiek saglabāta norma par eksāmena komisijas kvorumu (eksāmenu var uzsākt un tas uzskatāms par notikušu, ja komisijas darbā piedalās ne mazāk kā pieci komisijas locekļi), kā arī netiek nekādā veidā sašaurināts Tiesu izpildītāju likumā noteiktais eksāmena komisijā iekļaujamo personu loks, atzīstams, ka minēto izmaiņa veikšana nekavēs nodrošināt kvalitatīvu eksāmena komisijas darbu. Tāpat noteikumu projekts nosaka, ka eksāmena norises protokolu Tieslietu ministrijā Latvijas Zvērinātu tiesu izpildītāju padome turpmāk iesniedz elektroniskas kopijas vai noraksta formā pēc Tieslietu ministrijas pieprasījuma, parakstot ar drošu elektronisko parakstu vai elektronisko parakstu, ja par to puses rakstveidā vienojušās. Vienlaikus noteikumu projekts paredz uzlabot eksāmenu rezultātu paziņošanas kārtību, nosakot, ka paziņojumu par eksāmena rezultātiem pretendentam var nosūtīt arī uz viņa iesniegumā norādīto elektroniskā pasta adresi. |
|  5. |  Projekta izstrādē iesaistītās institūcijas | Tieslietu ministrija un Latvijas Zvērinātu tiesu izpildītāju padome. |
|  6. |  Iemesli, kādēļ netika nodrošināta sabiedrības līdzdalība | Konsultācijas nav notikušas, jo noteikumu projekts neierobežo un nesašaurina nevienas personu grupas vai indivīda tiesības. |
|  7. |  Cita informācija | Nav. |
| **II. Tiesību akta projekta ietekme uz sabiedrību** |
|  1. |  Sabiedrības mērķgrupa | Noteikumu projekta regulējums attiecināms uz personām, kuras vēlas ieņemt zvērināta tiesu izpildītāja amatu un atbilstoši Tiesu izpildītāju likumam ir pieteikušās un pielaistas zvērināta tiesu izpildītāja eksāmena kārtošanai.  |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
|  3. |  Tiesiskā regulējuma finansiālā ietekme | Projekts šo jomu neskar.  |
|  4. |  Tiesiskā regulējuma nefinansiālā ietekme | Projekts šo jomu neskar. |
|  5. |  Administratīvās procedūras raksturojums | Projekts šo jomu neskar. |
|  6. |  Administratīvo izmaksu monetārs novērtējums | Projekts šo jomu neskar. |
|  7. |  Cita informācija |  Nav. |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Tieslietu ministrija un Latvijas Zvērinātu tiesu izpildītāju padome. |
|  2. |  Projekta izpildes ietekme uz pārvaldes funkcijām | Institūciju funkcijas un uzdevumi ar šo projektu netiek sašaurinātas vai paplašinātas. Ņemot vērā šobrīd noteikto kārtību, kādā tiek nodrošināta zvērināta tiesu izpildītāja eksāmena organizēšana un norise, ar noteikumu projektu paredzētās funkcijas tiks veiktas institūciju esošās kompetences ietvaros.  |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide | Jaunu institūciju izveidi projekts neparedz. |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija | Esošās institūcijas projekts neparedz likvidēt. |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija | Esošās institūcijas projekts neparedz reorganizēt. |
|  6. |  Cita informācija | Nav. |

 Anotācijas III, IV, V un VI sadaļa – projekts šīs jomas neskar.

Tieslietu ministrs J. Bordāns

26.11.2012. 11:31

961

E. Timpare

67036829, evija.timpare@tm.gov.lv